SAL weer in die lug(Foto: SA Lugdiens/Facebook) Die Suid-Afrikaanse Lugdiens (SAL) het Donderdag sy eerste vlug sedert Maart verlede jaar aangekondig nadat dié staatslugdiens se vlerke vroeër weens finansiële probleme geknip is. Passasiers aan boord van dié eerste vlug van Johannesburg en Kaapstad is vroeër vandag deur singende en dansende bemanning begroet. Die lugredery beoog om van volgende week weer tussen Suid-Afrika en Akkra (Ghana), Maputo (Mosambiek), Lusaka (Zambië) Kinshasa (Kongo) en Harare (Zimbabwe) te pendel. Fikile Mhlonto, finansiële hoof van die SAL, het vandeesweek gesê die staatslugdiens se vloot bestaan nou maar uit ses vliegtuie nadat dit vroeër jare uit 46 bestaan het. Die lugdiens was tot April vanjaar in sakeredding ná verskeie reddingsboeie en die aflegging van honderde werkers. Die SAL is in Desember 2019 in sakeredding geplaas ná jare van wanbestuur en finansiële probleme. Die Takatso-konsortium besit nou ŉ 51%-aandeel in die herleefde SAL, terwyl die regering ŉ aandeel van 49% behou. Maroela Media het vroeër berig die konsortium bestaan uit Harith, een van die grootste beleggers in Afrika-infrastruktuur, en Global Airways, ŉ bestaande Suid-Afrikaanse redery. Die konsortium is in Suid-Afrika gesetel. Harith besit onder meer die Lanseria-lughawe.